L-aħħar twiddib u tislijiet Din hi t-tielet darba li ġej għandkom. Fuq il-kelma ta' żewġ xhieda jew tlieta titwettaq kull kelma. Għedthulkom minn qabel u nerġa' ngħidhulkom, bħal meta kont għandkom it-tieni darba u issa li m'iniex hemm, lil dawk li kienu dinbu u lill-oħrajn ilkoll: li jekk nerġa' niġi ma naħfrilhomx. Għax intom tridu l-prova li Kristu jitkellem fija, hu, li m'huwiex dgħajjef għalikom, iżda juri qawwietu fikom. Kien imsallab minħabba d-dgħufija tiegħu, iżda issa jgħix bil-qawwa ta' Alla. U aħna wkoll dgħajfa fih, iżda ngħixu miegħu bil-qawwa ta' Alla għalikom. Għarblu lilkom infuskom jekk intomx fil-fidi; ġarrbu lilkom infuskom. Ma tafux intom li Kristu Ġesù jinsab fikom? Jekk imbagħad intom ma ħżintux għall-aħħar! Nittama li intom tafu li aħna m'aħniex ħżiena għall-aħħar. Nitolbu lil Alla li ma tagħmlu ebda deni, mhux biex aħna nidhru approvati, iżda biex intom tagħmlu t-tajjeb; imqar jekk aħna nitqiesu bla setgħa. Ma nistgħu nagħmlu xejn kontra l-verità, iżda għall-verità. Nifirħu kull meta aħna nkunu dgħajfa, u intom setgħana. Dan kollu nitolbuh, jiġifieri, li intom tkunu perfetti. Għalhekk qiegħed nikteb dan, issa li jien imbiegħed, sabiex meta nkun hemm ma nkunx iebes skont is-setgħa li l-Mulej tani biex nibni, u mhux biex inħott. Mill-bqija, l-aħwa, ifirħu, ħabirku għall-perfezzjoni, isimgħu milli wieħed jgħidilkom, kunu ta' fehma waħda, żommu s-sliem, u Alla tal-imħabba u s-sliem ikun magħkom. Sellmu lil xulxin b'bewsa qaddisa. Il-qaddisin kollha jsellmulkom. Il-grazzja ta' Sidna Ġesù Kristu, l-imħabba ta' Alla u l-għaqda fl-Ispirtu s-Santu jkunu magħkom ilkoll.